মাধ্যমিকে প্রথম ১০ জনের মধ্যে রয়েছে শহরের সাতজন পড়ুয়া।  মেধা তালিকায় স্থানাধিকারীর মোট সংখ্যা ৬৮। এবারের মাধ্যমিকে মোট পাশের হার ৮৫.৬৫ শতাংশ, গতবছরের তুলনায় প্রায় তিন শতাংশ বেশি। শহরে এবার মোট পাশের হার ৮৮.৯৩ শতাংশ।
শনিবার ২০১৬-’১৭ শিক্ষাবর্ষের মাধ্যমিক পরীক্ষার মেধাতালিকা প্রকাশ করেছে মধ্যশিক্ষা পর্ষদ। তাতে কলকাতার যাদবপুর বিদ্যাপীঠ থেকে অরিত্র মণ্ডল (৬৮৬), সত্যম কর (৬৮৫) এবং সৌম্যজিৎ বসাক (৬৮২) যথাক্রমে পঞ্চম, ষষ্ঠ এবং নবম স্থান পেয়েছে। নবম স্থানে সৌম্যজিৎ ছাড়াও রয়েছে নরেন্দ্রপুর রামকৃষ্ণ মিশনের মৈনাক জানা (৬৮২) ও সরস্বতী বালিকা বিদ্যালয়ের মধুমন্তী দে (৬৮২)। পরীক্ষায় যুগ্মভাবে দশম স্থানে রয়েছে নরেন্দ্রপুর রামকৃষ্ণ মিশনের শুভদীপ দে (৬৮১) ও বরাহনগর রামকৃষ্ণ মিশনের দীপপ্রকাশ বসু (৬৮১)। 
এদিন ফলঘোষণার পরে ওই স্কুলগুলিতে কৃতীদের নিয়ে শিক্ষক-শিক্ষিকারা উচ্ছ্বসিত হয়ে ওঠেন। উচ্ছ্বাস দেখা যায় অন্য পড়ুয়াদের মধ্যেও। যাদবপুর বিদ্যাপীঠে অন্য পড়ুয়ারা একসময় সত্যম এবং সৌম্যজিৎকে কাঁধে তুলে নাচতেও থাকে।
ঘটনাচক্রে শহরের কৃতীরা প্রত্যেকেই জানিয়েছেন, তাঁরা এই শহরে বা এই রাজ্যে চিকিৎসক হিসাবে নিজেদের ভবিষ্যৎ গড়তে চান। ঘটনাচক্রে, স্বাস্থ্য বিলের জেরে এই মুহূর্তে শহরের চিকিৎসকদের একাংশ যখন শহর ছাড়ার কথা ভাবছেন, তখন মাধ্যমিকে কৃতীদের এমন মনোভাব আশাব্যঞ্জক বলেই মনে করছে বিভিন্নমহল। 
বরাহনগরের রামকৃষ্ণ মিশনের ছাত্র দীপপ্রকাশ স্বাস্থ্য বিল সম্পর্কে বলে, ‘‘যা হচ্ছে তার কিছু ইতিবাচক দিক তো আছেই। ডাক্তারি পড়ার সুযোগ পেলে এ রাজ্যেই থাকব।’’ চিকিৎসক হলে কাজের ক্ষেত্র হিসাবে এই শহরকে বেছে নিতে ইচ্ছুক সৌম্যজিৎও। তার কথায়, ‘‘ডাক্তারি পড়তে পারলে ডাক্তার হিসেবে  কলকাতাতেই কাজ করতে চাই।’’
এর উল্টোপিঠে রয়েছে অন্য এক ছবিও। আলিপুর সেন্ট্রাল জেল থেকে মাধ্যমিক পাশ করেছেন তপন মণ্ডল (৪৩৭) ও মহম্মদ মনিরুল মোল্লা (৪০৬) নামে দু’জন সাজাপ্রাপ্ত আসামী। এদের সম্পর্কে কারা দফতরের প্রধান সচিব শিবাজি ঘোষের প্রতিক্রিয়া, ‘‘সফল পরীক্ষার্থীদের প্রতিবছরের মতো এবারও পুরস্কার দেওয়া হবে।’’
আগামীবছর মাধ্যমিক পরীক্ষা কবে শুরু হবে, তা অবশ্য এদিন ঘোষণা করেনি মধ্যশিক্ষা পর্ষদ। ফলে, জল্পনা চলছে পঞ্চায়েত নির্বাচনের কথা মাথায় রেখেই কি এই ‘নীরবতা’!